ไม่รู้เหมือนกันนะว่าชื่อนี้ได้แต่ใดมา เดาว่าคงมาจากชื่อเจ้าของร้าน ฟังดูเหมือนร้านอาหารข้างทางทั่วไป แต่ที่ไหนได้รถจอดเต็มข้างทาง หน้าร้านใหญ่มากเพราะมีสวนผักปลูกอยู่ข้างหลังร้าน ที่นี่จัดได้ว่าเป็นสวนอาหารเลยก็ว่าได้ รองรับลูกค้าได้เป็นหลักร้อย มีคนพื้นที่และนักท่องเที่ยวแวะเวียนกันมาทานเป็นจำนวนมาก อาหารมีให้เลือกหลากหลายจนมึน แต่หลักๆ ก็คือเมนูสลัด สเต็ก อาหารแนว finger food และอื่นๆ อีกมากมาย

จุดเด่นคืออาหารแต่ละอย่างมาอย่างไซส์บิ๊ก ไม่น่าจะทานคนเดียวหมด ถ้าให้ดีควรมากิน 2-3 คนขึ้นไป เพื่อให้ได้ทานหลากหลาย ครั้งนี้ไช้ชวนชิมได้ลองสั่งไป 3 เมนู คือ สเต็กซี่โครงสะพานโค้ง 225 บาท (ซี่โครงหมู มีให้เลือกแบบที่เล็ก กับที่ใหญ่)  สเต็กปลาทูน่า 315 บาท และสลัดผลไม้ 155 บาท

โดยรวมถือว่ารสชาติใช้ได้ ผักสดกรอบน่าทาน เดรซซิ่งของแต่ละเมนูก็มีให้เลือกประมาณ 2-3 ชนิด สามารถเลือก side dish ได้ในบางเมนู สำหรับคนที่ชอบทานผัก สามารถออกแบบสลัดด้วยการเลือกท๊อปปิ้งและ dressing ได้เอง แต่สำหรับคนที่กลัวอาหารจะไม่หนักท้อง ก็แนะนำให้สั่งเป็นเมนูสเต็ก ซึ่งแต่ละจานก็จะมีผักเสิร์ฟมาคู่กันอยู่แล้วครับ จากที่ได้ลองทานมา ยอมรับว่าเมนูสะพานโค้งของเขาอร่อยจริง ส่วนสลัดผลไม้แม้หน้าตาจะดูดี แต่ผมว่ารสชาติยังออกกลางๆ ไม่ชอบตรงที่ใส่มายองเนสมาให้เยอะเกินไป แถมเมนูนี้เลือกเดรซซิ่งเองไม่ได้ด้วย